Den engelske Skole (Nysted)

Den engelske Skole i Nysted, var en fortsættelse af en tidligere institution i Sakskøbing. En engelsk dame, Adah Mary Winifred Verey (født 9. marts 1862) havde i slutningen af 1917 oprettet en kostskole efter engelsk tradition for unge piger af det bedre selskab. Lensgreve Frederik Raben-Levetzau og hans amerikansk fødte kone Susanne Nina, født Moulton, fattede interesse for skolen og foranledigede at den flyttede til Nysted. 

D. 25. april 1919 genåbnede skolen i det året før nedlagte sygehus med 27 Elever og i løbet af sommeren 1919 blev der bygget en ny bygning nogle 100 m længere mod syd lige ud til Nysted Nor. Det oplyses, at skolen ud over greveparret på Ålholm også talte en generalkonsul Holm og etatsraad Glückstadt blandt sine støtter og måske bestyrelsesmedlemmer. Etatsråd Glückstadt er sandsynligvis identisk med Landmandsbankens direktør, der i 1923 blev fængslet og tiltalt for bedrageri, urigtig bogføring og overtrædelse af bogføringsloven i forbindelse med Landmandsbankens krak i begyndelsen af 1920’erne. Han døde samme år, inden hans sag var prøvet.

Skolens korte liv 
Af Folketællingslisterne fra 1921 kan ses, at der gik 28 elever på skolen. Eleverne var fra Danmark, Sverige, Norge, England og sågar fra USA. På skolen var der desuden 4 "Tydende". 

I det tilhørende anneks – kaldet "The Cottage" – boede miss Verey, en lærerinde samt 7 elever. De tre af dem var fra Danmark og resten fra Norge. 

Der er desværre ikke mange videre oplysninger om Den engelske Skole, men det forlyder, at tilgangen af elever svigtede og økonomien haltede, og det kan konstateres at skolen lukkede i september 1922

Skolens formål

Bygningens videre skæbne 
I marts 1925 blev bygningen solgt til frøken Kathrine Jespersen, som indrettede bygningen til husholdningsskole. I februar 1942 købte Nysted Kommune husholdningsskolen og udlejede den til staten. Den var så frem til 1. april 1947 brugt som kaserne for Civil Beskyttelse Udrykningskolonnen (CBU for Lolland-Falster. Der blev bygget garager til brandbiler, ambulancer, kranvogne og diverse værkstedsvogne. Kaserne rummede 50 menige samt nogle overordnede. Kolonnen skulle rykke ud overalt på Lolland-Falster som nødhjælp i tilfælde af luftangreb m.m..

Efter krigen 
I 1947/48 forsøgte en landbrugskonsulent Vendeltoft uden held at oprette en landbrugsskole i bygningen. I stedet blev den igen frem til 1. november 1953 udlejet til staten, der oprettede en skole for U.K.B. (Unge kvinders Beredskab), en slags kvindeligt civilforsvar.

1. Maj 1955 åbnedes på stedet en lejrskole for fysisk og psykisk invaliderede børn fra mange nationer. Lederen en tidligere underofficer, Stig Guldberg, der selv ved en sprængningsulykke havde mistet begge hænder, men som havde trænet sig op til at kunne udføre meget arbejde med sine armstumper. Meningen med skolen var, at træne børnene op til at blive nyttige samfundsmedlemmer. Skolen flyttede dog efter nogle år til andre bygninger i Kramnitze vest for Rødbyhavn.

I sommeren 1960 blev der så af ”Direktoratet for Børne- og Ungdomsforsorg”, oprettet et skolehjem for unge piger, en institution, der også kun holdt i få år.

På et tidspunkt efter 1970 overtog det nyoprettede Storstrøms Amt bygningen og brugte den som feriecenter. Der var omkring 1990 planer om at indrette et kredsløbssanatorium på stedet, men det blev ikke til noget. Derefter stod bygningen ubrugt hen til midt i 1990’erne, da den blev købt af Ålholms nye ejer, Stig Husted-Andersen.

Kilder 
 Nysted lokalhistoriske Arkiv, som også venligst har tilladt at bruge det viste billedmateriale.

Eksterne henvisninger 

Nysted
Uddannelsesinstitutioner i Danmark